**רותם כהן** (נולד ב-13 באפריל 1980) הוא זמר, פזמונאי ומלחין ישראלי, היוצר מוזיקה בעלת מוטיבים ומקצבים לטיניים. כהן כתב והלחין להיטים רבים לאמנים ידועים ואף זכה בפרס אקו"ם בשנת 2012 עם השיר "כשאחר" שהלחין לאייל גולן. ב-2015 זכה בפרס "תגלית השנה" ובפרס אקו"ם, הפעם כאמן מבצע. בדצמבר 2017, הוציא כהן יחד עם זמר הפופ הלטיני אנריקה איגלסיאס, את הגרסה העברית לשיר "Subeme La Radio" ("תגבירו את הרדיו").

קריירה
------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
### שנותיו הראשונות

כהן נולד וגדל בעיר לוד, בן שני בין ארבעה אחים. אביו מיכאל הוא מהנדס מכונות בתעשייה האווירית, ואמו נורית עובדת במחלקת הרווחה בעיר. עוד מימי ילדותו בבית הוריו, נחשף כהן למוזיקה לטינית של אמנים כמו חוליו איגלסיאס, אנריקו מסיאס ואחרים וכן לסגנונות רוק ופולק קלאסיים של ענקים כמו לאונרד כהן, מרסדס סוסה, סזריה אבורה ועוד. למד בתיכון רמלה-לוד.

בצבא שירת בלהקת פיקוד העורף, ועם שחרורו נרשם לבית הספר למשחק ניסן נתיב. דווקא שם הבין כהן סופית כי עתידו נמצא במוזיקה ועזב את בית הספר לאחר תום השנה הראשונה ללימודים, לטובת כתיבה והלחנה של שירים לאמנים מובילים בישראל. בשיריו ובסגנונו המוזיקלי, ניתן לזהות השפעות של מקצבים לטיניים, בשילוב בלדות פופ ישראליות רומנטיות.

### תחילת הדרך כפזמונאי ומלחין

על אף הרצון ליצור עבור עצמו, כהן לא התחיל כאמן מבצע אלא ככותב ומלחין. כבר בתחילת דרכו, כתב והלחין שירים למבצעים כמו דנה ברגר, שלומי שבת, בועז שרעבי ואייל גולן. עבור גולן הלחין את השיר "כשאחר" (זוכה פרס אקו"ם בשיר השנה לשנת 2012), וכתב והלחין את היצירות "נגעת לי בלב", "דז'ה וו", "רציתי להגיד לך", "קל כל כך" (אשר נכתב כתגובה לריאיון שהעניקה גרושתו של גולן, אילנית לוי לשבעה לילות בו שטחה את טענותיה כנגד גולן וטענה כי הוא אינו אב טוב לילדיו. עם יציאת השיר סיפר כהן כי השיר לא נכתב בהזמנת אייל גולן, אלא מתוך רגשותיו של כהן עצמו, הקרוב לגולן ומחובר אליו רגשית) ועוד. לבועז שרעבי, כתב והלחין כהן את השיר "אני עובר בסמטאות", לעומר אדם את השיר "כמו בימים". עבור שלומי שבת כתב והלחין כהן את "כשנגיע הביתה" ו"מה ששלי שלך".

ב-2017, עם לידת בתה הראשונה של שרית חדד, כתב והלחין כהן, יחד עם אבי אוחיון עבור חדד את השיר "חלק ממני" שיצא באותו חודש.

### הפריצה כזמר

לאחר ההצלחה שנחל בתור פזמונאי ומלחין, פרץ רותם לתודעה הציבורית כזמר בשנת 2013 עם סינגל הבכורה שלו "אל העולם שלך", שהפך להצלחה גדולה הן בתחנות הרדיו השונות והן ב-YouTube. בשנת 2014 הוציא רותם את אלבום הבכורה – "אל העולם שלך", אשר זכה לביקורות משבחות בתקשורת, ופרס אלבום זהב על למעלה מ-20,000 עותקים.

באותה שנה זכה רותם בפרס תגלית השנה מטעם אקו"ם.
אלבומו השני, "לא דמיינתי", שראה אור בשנת 2015 זכה אף הוא לפופולריות גדולה ובפרס אלבום זהב. ב-8 במאי, הוציא את הסינגל "איזה עולם" שהגיע למקום השישי במצעד השבועי של מדיה פורסט. 

בחודש מאי לשנת 2017, כחלק מאלבומו השלישי שיצא בסוף שנת 2017, שחרר רותם את שיר הבולרו הראשון בישראל "כל כך יפה לך", יחד עם הזמר האמריקאי-קובני, דסמר בואנו. בין לילה הפך השיר לאחד הלהיטים המושמעים של הקיץ, כיכב בראש מצעדי הפזמונים בכל תחנות הרדיו בארץ והכתיר את רותם כחלוץ הזמר הפופ-לטיני-ישראלי.

לאחר שדסמר בואנו התארח בספטמבר 2017 בהופעתו של רותם, בהאנגר 11 בתל אביב, בתום ההופעה, החליט הזמר הקובני לשכנע את אנריקה איגלסיאס להוציא יחד עם רותם את הגרסה העברית ספרדית של הלהיט המפורסם "Subeme La Radio".

בנובמבר 2021 השתתף בדואט 'גם אם טעיתי' עם שלומי שבת בפרוייקט "שלומי שבת וחברים 3".

בין השנים 2020–2021 שימש רותם כפרזנטור של חברת אייס.

בשנת 2022 השתתף בעונה השמינית של התוכנית "רוקדים עם כוכבים" בקשת 12 והודח תשיעי.

חיים אישיים
-----------

בדצמבר 2021 הציע כהן נישואין לבת זוגו שי שגיא הצעירה ממנו ב-19 שנים, וב-19 ביולי 2022 השניים נישאו. והם הורים לבן. בפברואר 2024 סיפר כהן כי החל לשמור שבת.

דיסקוגרפיה
----------

### אלבומי אולפן

* 2014: אל העולם שלך
* 2015: לא דמיינתי
* 2017: כל כך יפה לך
* 2022: 42

קישורים חיצוניים
----------------

* 

* אתר האינטרנט הרשמי של רותם כהן
* רותם כהן, ברשת החברתית פייסבוק

* רותם כהן, ברשת החברתית אינסטגרם

* רותם כהן, סרטונים בערוץ היוטיוב

* רותם כהן, באתר אייטונס (באנגלית)

* רותם כהן, באתר ספוטיפיי

* רותם כהן, באתר MusicBrainz (באנגלית)

* רותם כהן, באתר דיזר

* רותם כהן, באתר Discogs (באנגלית)

* גל אוחובסקי, ‏"בחורות אומרות שאני גבר שלא מפחד ללכת עם הרגישות", באתר ‏מאקו‏, 23 באוגוסט 2018
* שגיא בן נון‏, רותם כהן: "אין מקום לכל הזמרים בישראל, יש מלחמה גדולה בין כולם", באתר וואלה!‏, 06 בפברואר 2019

הערות שוליים
------------

1. ↑  אסף נבו, חם אש, באתר ישראל היום, 27 באפריל 2017
2. 1 2 3  אסף נבו, ‏תכירו את הדבר הבא: רותם כהן, באתר ‏מאקו‏, 5 באוגוסט 2013
3. ↑  סרטונים לי אברמוביץ', כתבת צרכנות ותיירות, ‏סיפור ההצלחה של רותם כהן, באתר ‏מאקו‏, 27 ביוני 2014
4. ↑  עילי שמעוני, ראיון: רותם כהן, באתר ראש1, ‏22 בדצמבר 2013 (ארכיון)
5. ↑  ערן סויסה, בין שלמה ארצי לשלומי שבת: רותם כהן רץ קדימה, באתר nrg‏, 26 באוקטובר 2014
6. ↑  עמוס אורן, ביקורת - בהופעה: רותם כהן, באתר הבמה, ‏15 באוגוסט 2013
7. ↑  כתב מערכת ערוץ עשר, הזוכים הגדולים של פרסי אקו"ם: מוקי, רכטר ויהונתן גפן, באתר חדשות 13 (לשעבר ערוץ עשר), 17 בפברואר 2015
8. ↑  ערן איצקוביץ', רותם כהן: מינון נכון של כריזמה, קיטש ובנאליות, באתר nrg‏, 2 בנובמבר 2015
9. ↑  המצעד השבועי של מדיה פורסט, באתר מדיה פורסט, ‏10-16 במאי 2015
10. ↑  רז שכניק, לטינית למתקדמים, באתר ynet, 12 בדצמבר 2017
11. ↑  בר זגה, האחת שלו: רותם כהן ובת זוגו התחתנו, במדור "פנאי פלוס" באתר ynet‏, 20 ביולי 2022
12. ↑  יוני פרוים, בגיל 43: רותם כהן הפך לאבא, במדור "פנאי פלוס" באתר ynet‏, 19 במאי 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007520606905171
* MusicBrainz: 95a56ab3-4285-46db-a3b9-1ce6f494273a
* VIAF: 315200797
* WorldCat: viaf-315200797

 |